DCC บวก 5% รับกำไรปี 63 โต 63% โบรกฯเชียร์ “ซื้อ” เคาะเป้า 3.10 บ. คาดผลงานปีนี้สดใส
DCC บวก 5% รับกำไรปี 63 โต 63% โบรกฯเชียร์ "ซื้อ" เคาะเป้า 3.10 บ. คาดผลงานปีนี้สดใส โดย ณ เวลา 11.59 น. ราคาอยู่ที่ระดับ 2.58 บาท บวก 0.12 บาท หรือ 4.92% สูงสุดที่ระดับ 2.58 บาท ต่ำสุดที่ระดับ 2.42 บาท ด้วยมูลค่าการซื้อขาย 104.32 ล้านบาท
15 ก.พ. 2564

ผู้สื่อข่าวรายงานว่า ราคาหุ้นบริษัท ไดนาสตี้เซรามิค จำกัด (มหาชน) หรือ DCC ณ เวลา 11.59 น. อยู่ที่ระดับ 2.58 บาท บวก 0.12 บาท หรือ 4.92% สูงสุดที่ระดับ 2.58 บาท ต่ำสุดที่ระดับ 2.42 บาท ด้วยมูลค่าการซื้อขาย 104.32 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (15 ก.พ.64) แนะนำ “ซื้อ” DCC ราคาเป้าหมาย 3.10 บาท/หุ้น โดยกำไรสุทธิไตรมาส 4/63 อยู่ที่ 362 ล้านบาท เติบโต 51% จากช่วงเดียวกันของปีก่อน ซึ่งการขยายตัวแกร่งจากช่วงเดียวกันของปีก่อน โดยหลักมาจากอัตรากำไรขั้นต้นสูงขึ้นสู่ 41.85% จาก 37.05% ในไตรมาส 4/62 และการควบคุมค่าใช้จ่ายขายบริหารที่ดี ยังผลให้ SG&amp;A/ยอดขายลดลงเป็น 18.42% จาก 20.18% (ไม่รวมค่าตอบแทนกรรมการและผู้บริหาร) แต่เมื่อเทียบกับไตรมาส 3/63 กำไรสุทธิหดตัว 12% จากไตรมาสก่อน เพราะยอดขาย ลดลง 9% จากไตรมาสก่อน และอัตรากำไรขั้นต้นอ่อนลงเป็น 41.85%
สำหรับทั้งปี 2563 มีกำไรสุทธิ 1.58 พันล้านบาท เพิ่มขึ้น 63% จากช่วงเดียวกันของปีก่อน เป็นผลจาก 1) ยอดขายโต 5% จากช่วงเดียวกันของปีก่อน, 2) อัตรากำไรขั้นต้นสูงขึ้นมากเป็น 41.51% จาก 38.51% ในปี 2019 (เพราะต้นทุนพลังงานลดลง 22% จากช่วงเดียวกันของปีก่อน และสัดส่วนยอดขายกระเบื้องขนาดใหญ่ที่มีมาร์จิ้นสูงเพิ่มขึ้น), 3) ต้นทุนจัดจำหน่ายลดลง 8%  จากค่าขนส่งต่ำลงตามราคาน้ำมันดีเซล (ลดลง 18% จากช่วงเดียวกันของปีก่อน), 4) รายได้ค่าเช่าเพิ่มขึ้น 124% จากช่วงเดียวกันของปีก่อน โดยมีจำนวนสาขาที่มีพื้นที่ให้เช่ามากขึ้น 30 สาขาและได้รับเงินชดเชยเวนคืนที่ดินและอาคารของสาขาอีก 7.3 ล้านบาท  และ 5) ไม่มีค่าใช้จ่ายพิเศษ ซึ่งในปี 2019 มีการตั้งสำรอง Employee benefit 42 ล้านบาท ในไตรมาส 2/62 และขาดทุนจากการยกเลิกการใช้สินทรัพย์ไม่มีตัวตน 6.5 ล้านบาท
พร้อมทั้งประกาศจ่ายเงินปันผลสำหรับไตรมาส 4/63 เท่ากับ 0.044 บาท/หุ้น ขึ้นเครื่องหมาย XD 5 เม.ย.2021 และชำระเงิน 27 เม.ย.2021 สำหรับทั้งปี 2563 จ่ายปันผลทั้งหมด 0.165 บาท/หุ้น คิดเป็นอัตราการจ่ายเงินปันผล 85% ของกำไรสุทธิ
ขณะที่ยอดขายและกำไรสุทธิปี 2563 เติบโตต่อเนื่อง ในปี 2563 คาดว่ายอดขายจะเติบโตใกล้เคียงกับปีก่อนที่เพิ่มขึ้น 5% ขณะที่อัตรากำไรขั้นต้นอยู่ในระดับสูงต่อ โดยประมาณการไว้ที่ 41% เนื่องจากต้นทุนก๊าซยังอยู่ในระดับต่ำ, สัดส่วนยอดขายกระเบื้องขนาดใหญ่ที่มีมาร์จิ้นสูงเพิ่มขึ้นต่อ, ควบคุมค่าใช่จ่ายดำเนินงานได้ดี รวมถึงรายได้ค่าเช่าเพิ่มขึ้น ประมาณการว่ากำไรสุทธิปี 2564 จะขยายตัว 8% จากช่วงเดียวกันของปีก่อน เป็น 1.71 พันล้านบาท (EPS : 0.21 บาท/หุ้น)
โดยคงคำแนะนำซื้อ DCC ให้ราคาพื้นฐาน 3.10 บาท อิงกับ P/E ปี 2021F ที่ 15 เท่า คาดการณ์เงินปันผลสำหรับปี 2564 ไว้ที่ 0.18 บาท/หุ้น (ให้อัตราการจ่ายปันผลเท่ากับ 85% ของกำไรสุทธิ) คิดเป็น Dividend Yield ของปี 2563 เท่ากับ 7.5% (บริษัทจ่ายปันผลทุกไตรมาส) ความเสี่ยงหลัก คือ เศรษฐกิจฟื้นตัวช้ากว่าคาดมาก, ราคาพลังงาน (ก๊าซและน้ำมันดีเซล) ปรับขึ้นแรง